CELEX: 52022PC0162
Language: sk
Date: 2022-03-31
Title: Zmenený návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 1303/2013 a nariadenie (EÚ) č. 223/2014, pokiaľ ide o zvýšené predbežné financovanie zo zdrojov REACT-EU

EURÓPSKA KOMISIA
            V Bruseli31. 3. 2022
            COM(2022) 162 final
            2022/0096(COD)
            
            Zmenený návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) č. 1303/2013 a nariadenie (EÚ) č. 223/2014, pokiaľ ide o zvýšené predbežné financovanie zo zdrojov REACT-EU
            
               
         
         
            
               DỔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Európska komisia 23. marca 2022 prijala legislatívny návrh na zmenu nariadení (EÚ) č. 1303/2013 a (EÚ) č. 223/2014 s cieľom stanoviť mimoriadne a cielené zmeny v reakcii na inváziu Ruskej federácie na Ukrajinu a na následný vplyv na Európsku úniu, a najmä na niekoľko jej východných regiónov. 
               
               
                  Účelom uvedeného návrhu je poskytnúť dodatočné počiatočné predbežné financovanie programom na roky 2014 – 2020 podporovaným z fondov politiky súdržnosti a Fondu európskej pomoci pre najodkázanejšie osoby (FEAD), ktoré sa má vyplatiť v rámci iniciatívy REACT-EU financovanej z Európskeho nástroja obnovy „NextGenerationEU“.
               
               
                  Komisia v tomto ohľade už podnikla kroky na pomoc členským štátom, a to prostredníctvom svojho návrhu Kohéznych opatrení na podporu utečencov v Európe (CARE) z 8. marca 2022. 
               
               
                  Európska rada na svojom zasadnutí 24. – 25. marca 2022 rokovala o ruskej vojenskej agresii voči Ukrajine a vo svojich záveroch zo zasadnutia vyzvala Komisiu, „aby vypracovala ďalšie návrhy na posilnenie podpory EÚ“, a to „s cieľom zabezpečiť rýchlu mobilizáciu finančných prostriedkov EÚ pre utečencov a ich hostiteľov“.
               
               
                  Aby na túto výzvu reagovala, Komisia predkladá tento návrh, ktorým mení svoj legislatívny návrh z 23. marca 2022. Keďže jedným z najúčinnejších spôsobov na rýchlu mobilizáciu finančných prostriedkov je využiť „zjednodušené vykazovanie nákladov“, ktoré umožňuje jednoduchšie a rýchlejšie využívanie fondov politiky súdržnosti a zároveň znižuje administratívne zaťaženie, týmto návrhom sa vytvárajú nové jednotkové náklady. Členské štáty môžu tieto nové jednotkové náklady využiť na uľahčenie financovania základných potrieb a podpory osôb, ktorým sa poskytla dočasná ochrana v súlade s vykonávacím rozhodnutím Rady (EÚ) 2022/382, vo všetkých členských štátoch, v ktorých sa takáto osoba nachádza. Tieto jednotkové náklady sa môžu využívať celkovo najviac 13 týždňov odo dňa príchodu osoby do Európskej únie.
               
            
            
               •Súlad s existujúcimi ustanoveniami v tejto oblasti politiky
            
            
               
                  Zmenený návrh je v súlade s celkovým právnym rámcom stanoveným pre európske štrukturálne a investičné fondy a je obmedzený na cielené a mimoriadne zmeny nariadení (EÚ) č. 1303/2013 a (EÚ) č. 223/2014. Návrhom sa takisto dopĺňa predchádzajúci návrh na zmenu tohto nariadenia podľa návrhu CARE Komisie z 8. marca 2022, ako aj všetky ďalšie opatrenia, ktorých cieľom je riešenie súčasnej bezprecedentnej situácie.
               
            
            
               •Súlad s ostatnými politikami Únie
            
            
               
                  Návrh sa obmedzuje na cielené a mimoriadne zmeny nariadení (EÚ) č. 1303/2013 a (EÚ) č. 223/2014 a zachováva súlad s ostatnými politikami Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh je založený na článku 175 ods. 3 a článku 177 Zmluvy o fungovaní Európskej únie.
               
            
            
               •Subsidiarita (v prípade inej ako výlučnej právomoci) 
            
            
               
                  Keďže riešenie výziev spôsobených veľmi vysokým počtom príchodov osôb utekajúcich z Ukrajiny nevedia dostatočne dosiahnuť len samotné členské štáty, a teda sa dá lepšie dosiahnuť na úrovni Únie, môže Únia v súlade so zásadou subsidiarity, ako sa stanovuje v článku 5 Zmluvy o Európskej únii, poskytnúť zvýšené predbežné financovanie, ktoré sa má vyplatiť v rámci iniciatívy REACT-EU, a zaviesť zjednodušené vykazovanie nových jednotkových nákladov.
               
            
            
               •Proporcionalita
            
            
               
                  Návrh je mimoriadnou a cielenou zmenou, ktorá nepresahuje rámec toho, čo je nevyhnutné na dosiahnutie cieľa poskytnúť zvýšené predbežné financovanie, ktoré sa má vyplatiť v rámci iniciatívy REACT-EU, a zaviesť nové jednotkové náklady na podporu opatrení na riešenie migračných výziev, ktoré sú výsledkom vojenskej agresie Ruskej federácie, a na uľahčenie zodpovedajúcej záťaže verejných rozpočtov, čím by sa umožnila mobilizácia investícií ako odpoveď na rozsiahlu krízu v oblasti verejného zdravia, ktorá ovplyvňuje rast regiónov.
               
            
         
         
            
               •Výber nástroja
            
            
               
                  Nariadenie je vhodným nástrojom na poskytnutie zvýšeného predbežného financovania, ktoré sa má vyplatiť v rámci iniciatívy REACT-EU, a na vytvorenie nových jednotkových nákladov potrebných na riešenie týchto bezprecedentných okolností.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Návrh nadväzuje na komunikáciu na vysokej úrovni s inými inštitúciami a členskými štátmi. Verejná konzultácia sa nevyžaduje, keďže posúdenie vplyvu nie je potrebné.
               
            
            
               •Získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               
                  S cieľom pripraviť návrhy nariadení (EÚ) č. 1303/2013 a (EÚ) č. 223/2014 sa vykonalo posúdenie vplyvu. Táto súčasná cielená zmena zameraná na reakciu na kritickú situáciu si nevyžaduje samostatné posúdenie vplyvu.
               
            
            
               •Regulačná vhodnosť a zjednodušenie
            
            
               Neuplatňuje sa.
            
            
               •Základné práva
            
            
               Neuplatňuje sa.
            
            
               4.VPLYV NA ROZPOČET
            
            
               
                  Navrhovaná zmena návrhu Komisie z 23. marca 2022 nezahŕňa žiadnu zmenu viazaných rozpočtových prostriedkov v rámci VFR na roky 2021 – 2027.
               
               
                  Použitím nových jednotkových nákladov by sa uľahčilo urýchlenie vyplácania finančných prostriedkov.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a predkladania správ
            
         
         
            
               
                  Vykonávanie týchto opatrení sa bude monitorovať a bude predmetom správ, ktoré sa budú podávať v rámci všeobecných mechanizmov podávania správ stanovených nariadeniami (EÚ) č. 1303/2013 a (EÚ) č. 223/2014.
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               
                  Navrhovanou zmenou návrhu Komisie z 23. marca 2022 sa vytvárajú nové jednotkové náklady na podporu opatrení na riešenie migračných výziev, ktoré sú výsledkom vojenskej agresie zo strany Ruskej federácie.
               
            
            
               2022/0096 (COD)
            
            
               Zmenený návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 1303/2013 a nariadenie (EÚ) č. 223/2014, pokiaľ ide o zvýšené predbežné financovanie zo zdrojov REACT-EU
            
            
               Návrh Komisie COM(2022) 145 sa mení takto:
            
            
               1.Názov sa nahrádza takto: 
            
            
               „NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 1303/2013 a nariadenie (EÚ) č. 223/2014, pokiaľ ide o zvýšené predbežné financovanie zo zdrojov REACT-EU a zavedenie jednotkových nákladov“
            
            
               2.Vkladá sa toto odôvodnenie 5a:
            
            
               „Okrem toho by sa s cieľom zjednodušiť využívanie európskych štrukturálnych a investičných fondov a znížiť administratívne zaťaženie správnych orgánov členských štátov a prijímateľov v súvislosti s riešením migračných výziev vyplývajúcich z vojenskej agresie zo strany Ruskej federácie mali stanoviť jednotkové náklady. Tieto jednotkové náklady by mali uľahčiť financovanie základných potrieb a podpory osôb, ktorým sa poskytla dočasná ochrana alebo iná primeraná ochrana podľa vnútroštátneho práva v súlade s vykonávacím rozhodnutím Rady (EÚ) 2022/382
                  1
                a v súlade so smernicou Rady 2001/55/ES
                  2
               , vo všetkých členských štátoch, v ktorých sa takáto osoba nachádza počas 13 týždňov odo dňa príchodu do Európskej únie. V súlade s návrhom Komisie s názvom „Kohézne opatrenia na podporu utečencov v Európe“ (CARE) z 8. marca 2022 môžu členské štáty takisto uplatňovať tieto jednotkové náklady, keď využívajú možnosť stanovenú v [článku 98 ods. 4 nariadenia (EÚ) č. 1303/2013] na financovanie takýchto operácií z EFRR na základe pravidiel platných pre ESF, a to aj v prípade, že sa to týka zdrojov REACT-EU. Pri využívaní takýchto jednotkových nákladov by členské štáty mali zabezpečiť, aby mali zavedené potrebné opatrenia na zabránenie dvojitému financovaniu tých istých nákladov.“
            
            
               3.V článku 1 sa pred prvý bod vkladá tento bod: 
            
            
               „1.
                     Vkladá sa tento článok 68c: 
            
            
               Článok 68c 
            
            
               Jednotkové náklady na operácie zamerané na riešenie migračných výziev vyplývajúcich z vojenskej agresie zo strany Ruskej federácie
            
            
               Na účely vykonávania operácií na riešenie migračných výziev vyplývajúcich z vojenskej agresie zo strany Ruskej federácie môžu členské štáty zahrnúť do výdavkov vykázaných v žiadostiach o platbu jednotkové náklady spojené so základnými potrebami a podporou osôb, ktorým sa poskytla dočasná ochrana alebo iná primeraná ochrana podľa vnútroštátneho práva v súlade s vykonávacím rozhodnutím Rady (EÚ) 2022/382 a v súlade so smernicou Rady 2001/55/ES. Uvedené jednotkové náklady sú vo výške 40 EUR/týždeň za každý celý týždeň alebo čiastočný týždeň, v ktorom sa daná osoba nachádza v dotknutom členskom štáte. Takéto jednotkové náklady sa môžu využívať celkovo najviac 13 týždňov odo dňa príchodu osoby do Únie. 
            
         
         
            
               Sumy vypočítané na tomto základe sa pokladajú za verejnú podporu vyplatenú prijímateľom a za oprávnené výdavky na účely uplatňovania tohto nariadenia.“
            
            
               4.V článku 1 sa bod 1 stáva bodom 2 a bod 2 sa stáva bodom 3.
            
            
               5.V článku 1 sa dopĺňa tento bod: 
            
            
               „4.
                     V článku 131 sa odsek 2 nahrádza takto:
            
            
               2. Oprávnené výdavky zahrnuté do žiadosti o platbu sú doložené faktúrami s potvrdením o zaplatení alebo účtovnými dokladmi rovnocennej dôkaznej hodnoty s výnimkou foriem podpory uvedených v článku 67 ods. 1 prvom pododseku písm. b) až e), článku 68, 68a, 68b a 68c, článku 69 ods. 1 a článku 109 tohto nariadenia a v článku 14 nariadenia o ESF. Pre uvedené formy podpory sú sumy zahrnuté v žiadosti o platbu nákladmi vypočítanými podľa uplatniteľného základu.“
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda
               
            
         
         
            
                  
                     (1)
                  
                        Vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ L 71, 4.3.2022, s. 1 – 6).
               
               
                  
                     (2)
                  
                        Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).